3 vas wat Ghosn help ontsnap | Netwerk24
Amerika het 'n voormalige spesmag-soldaat en sy seun in hegtenis geneem omdat hulle die onteerde grootbaas van Nissan, Carlos Ghosn, gehelp het om uit Japan te ontsnap.
Carlos GhosnFoto: Getty Images
Michael Taylor (59) en sy seun, Peter (27), is Woensdag in Harvard, Massachussetts, aangekeer.
Hulle is deur Japan gesoek nadat hulle Ghosn verlede jaar gehelp het om uit die hotel waar hy in Tokio gewoon het na Libanon te ontsnap. Dit is sy geboorteland.
Amerikaanse geregsdienaars het toegeslaan op die Taylors, asook op 'n derde man, George-Antoine Zayek, nadat hulle gehoor het Taylor jr. het vir Woensdag 'n vlug na Libanon bespreek.
Ghosn is in Japan van massiewe bedrog en die misbruik van maatskappygeld aangekla en op borgtog vrygelaat.
Volgens aanklaers het Peter Taylor die dag voor sy ontsnapping op 29 Desember daarheen gevlieg en die ander twee mans 'n dag later. Hulle het hom uit die hotel gesmokkel in 'n groot swart krat wat hulle voorgegee het vir musiektoerusting was van die orkes wat die vorige aand daar opgetree het. Hy het met 'n private huurvlug na Turkye gevlieg en van daar na Libanon.
Die mans het Woensdag in oranje oorpakke en met gesigmaskers oor 'n videoskakel voor 'n federale regter verskyn. – Reuters